**Bestyrelsens beretning til ordinær generalforsamling**

**i Foreningen Norden Mariagerfjord, torsdag**

**den 9. marts 2023 kl. 19.00 på Hadsund Kultur Center**

Året 2022 blev et godt år for Foreningen Norden Mariagerfjord.

Det blev faktisk et særdeles godt år.

Vi havde 8 arrangementer + den ordinære generalforsamling på programmet.

I fik tilsendt 12 nyhedsbreve under titlen **Viden om Norden** samt mange andre nyhedsbreve om arrangementer mm.

Vi fik oprettet en læsekreds mere, så vi nu har tre læsekredse.

Antallet af medlemmer voksede med 30 procent, og det er faktisk Danmarksrekord for 2022 i Foreningen Norden.

Økonomisk blev 2022 også et rigtig godt år med et overskud på 13.167,71 kr. Arrangementet med Anders Agger den 1. september 2022 gav et overskud på 18.120 kr., så ELRO-fondens tilskud til den aften har sikret det flotte overskud. Egenkapitalen udgør ved årsskiftet 47.816,46 kr.

Det vil vores kasserer, Lisbeth Roth, som også er næstformand, fortælle meget mere om under dagsordenens punkt om økonomi.

Og så har vi et rigtigt godt samarbejde, hvor vi bytter programmer med vore naboafdelinger Randers-Langå i syd og Aalborg i nord.

Mere om alt dette om lidt.

**Krigen i Ukraine**

Det er nu godt et år siden, at Ruslands præsident Putin sendte sine tropper ind i nabolandet Ukraine for at ombringe landets styre og overtage landet – i den mest brutale krig i Europa siden 2. Verdenskrig.

Det er ikke lykkedes for Putin – og heldigvis for det.

Tvært imod har Putins overgreb fået hele den vestlige verden til at stå sammen om at støtte Ukraine med våben og genopbygning mm.

Vore nabolande Finland og Sverige, der frem til nu har været neutrale, ligesom Danmark var det i mellemkrigsårene, har søgt om optagelse i Nato.

Medlemskab af Nato kan jo give de to lande den største grad af sikkerhed overfor en så utilregnelig og despotisk nabo som Putin.

Det understreger i høj grad også, at der nu er langt mere behov for det nordiske samarbejde end før og dermed for medlemskab af Foreningen Norden som opbakning til det samarbejde, som bliver varetaget af vore politikere.

Når vi har en nabo som Putin, kan vi ikke gøre nok for at samarbejde og stå sammen imod ham.

Stormagterne – Kina, Rusland og USA – viser i disse år enorm interesse for Nordpolen og Grønland.

Det understreger jo også, at der er stort behov for, at vi står sammen og bakker op om det nordiske samarbejde. At vi bliver langt flere medlemmer i Foreningen Norden.

**Norden – den mest bæredygtige**

**og integrerede region i verden.**

Foreningen Norden blev stiftet i 1919 i Danmark, Norge og Sverige. Island fulgte i 1922 og Finland i 1923. Siden da er de selvstyrende områder Færøerne, Grønland og Ålandsøerne også kommet med.

Tilsammen dækker de nordiske lande et areal som syvende største land i Verden og økonomisk som 11. største land.

Oprettelsen af de første foreninger skete umiddelbart efter første Verdenskrig, fordi risikoen for at vi ryger i totterne på hinanden bliver mindre og mindre, jo mere og bedre, vi samarbejder.

Foreningen Norden i de nævnte lande er det folkelige grundlag for det nordiske samarbejde mellem landene i Nordisk Ministerråd og i Nordisk Råd.

Foreningen Norden i de nordiske lande har medvirket til, at vi har pasunion, fælles arbejdsmarked, socialkonvention, sprogkonvention og tæt samarbejde mellem uddannelser.

Foreningerne Nordens fælles organisation FNF tilbyder det unikke undervisningsmateriale Norden i Skolen samt Nordjobb, der er jobanvisning for unge under 30 år. Oplysninger herom gør vi her i afdelingen meget for at få videre til områdets skoler og lærere.

Troels Jensen, som er medlem af vores bestyrelse, har flere gange i 2022 kontaktet alle skoler her i kommunen for at gøre dem opmærksomme på Norden i Skolen. Han har også kontaktet gymnasiet i Hobro for at fortælle om Nordjobb.

FNF står også bag Nordisk Litteraturuge, som vi bedst kender fra Skumringstimen, som vi har gennemført i Hadsund hvert år i november.

Nordisk Ministerråd arbejder nu på at gennemføre visionen om, at Norden skal blive verdens mest bæredygtigt og integrerede region frem mod 2030.

For de næste fire år er arbejdet med den vision delt op i 12 dele, som er knyttet til visionens 12 mål.

Det kan I læse mere om ved at bruge et link i bunden på side 8 i det netop offentliggjorte **Viden om Norden** nr. 1 – 2023.

Det er på det seneste gået noget tilbage for Foreningen Norden i Danmark. En del afdelinger er lukkede, bl.a. fordi man ikke har fundet nye medlemmer til bestyrelserne for afdelingerne.

Der er nu omkring 65 afdelinger i landsforeningen, og foreningen har alt i alt knap 8.500 personlige medlemmer. Nogle afdelinger er mere aktive end andre. Vi prøver at holde et højt aktivitetsniveau i vores afdeling.

I beretningen til generalforsamlingen for et år siden hed det, at Foreningen Norden har henved 10.000 medlemmer fordelt på omkring 100 afdelinger over hele Danmark. De tal var baseret på oplysninger fra landskontoret, som åbenlyst ikke havde fået opdateret tallene dengang.

I 2022 gennemgik Foreningen Norden et 360 graders eftersyn. Resultater heraf kan i læse om i referater fra foreningens repræsentantskabsmøde på Christiansborg i maj 2022 i **Viden om Norden** nr. 6 og 7.

Foreningens fremtidige kommunikationsarbejde er beskrevet i **Viden om Norden** nr. 11-2022.

De enkelte udgaver af **Viden om Norden** findes nederst på siden Arrangementer på vores hjemmeside. Se:

**https://mariagerfjord.foreningen-norden.dk/**

**Kredsen for Nordjylland og afdelingen for Mariagerfjord**

Mariagerfjord er den sydligste af de ni afdelinger, der findes i Nordjyllands Kreds, som ved årsskiftet havde 922 personlige medlemmer.

Kredsens bestyrelse har fem medlemmer med Karin Arveschoug Jensen, Frederikshavn, som formand, Gunner Buck, Mariagerfjord, som næstformand og Rita Mikkelsen, Aalborg, som sekretær. Gorm Houlbjerg, Frederikshavn, er kasserer og Kirsten Brøns, Frederikshavn, er menigt medlem af bestyrelsen. Lisbeth Roth er suppleant til posten som revisor for kredsen.

Foreningen Norden Mariagerfjord havde ved årsskiftet 78 medlemmer mod 60 et år tidligere. Lige nu har vi 80 medlemmer. Der er hele tiden en udskiftning af medlemmer. Vi havde 60 personlige medlemmer ved udgangen af 2021. Så der er tale om en fremgang på 30 procent i 2022. Det er som nævnt Danmarksrekord. Enkelte andre afdelinger havde en større procentvis fremgang, men det skyldes, at de blev fusionerede med andre afdelinger.

Vi havde mange udmeldinger i 2020 og 2021. Men de udmeldinger er fuldt ud opvejet af tilgangen af nye medlemmer. Flere end halvdelen af vore medlemmer er meldt ind i afdelingen i de seneste 2 ½ år.

Vi er naturligvis stolte over, at mange nye har meldt sig ind i afdelingen.

Hjertelig velkommen alle sammen. Men, vi har plads til – og brug for – mange flere medlemmer.

I 2001 havde afdelingerne i Hobro og Hadsund til sammen 130 medlemmer, hvor de 93 var i Hobro-afdelingen. Nu er der 15 personlige medlemmer i Hobro og omegn plus friskolen i Hobro.

Vi mangler således 50 nye medlemmer, før vi er oppe på samme niveau som for godt 20 år siden.

Hvad gør vi så for at få flere medlemmer, vil du måske spørge.

Vi søger at være så aktive og så synlige som muligt.

Og fra bestyrelsen appellerer vi til, at vore medlemmer fortæller naboer, kolleger, venner og familiemedlemmer om foreningen og deler nyheder fra foreningen med alle, som kan have interesse i at vide mere om os.

Og så er Troels Jensen meget flittig til at fortælle om os og uddele brochurer om Foreningen Norden til alle, han møder på sin vej.

Langt de fleste af vi medlemmer i afdelingen er pensionister. Derfor skal vi have tilgang af yngre medlemmer. Og her er vore voksne børn en særlig målgruppe. Derfor vil det være fint, om nogle af jer kan få lov til at give jeres børn et medlemskab.

**Afdelingens historie**

Historien for vores afdeling er følgende, som nok vil være kendt for mange af jer: I 2019 blev afdelingen i Hobro nedlagt og medlemmerne blev overflyttet til Hadsund. I sommeren 2020 stod Hadsund-afdelingen til nedlæggelse og vi kunne være blevet overflyttet til Aalborg.

Vi var nogle, som protesterede, og på den ekstraordinære generalforsamling, der skulle havde nedlagt Hadsund-afdelingen den 16. september 2020, blev der i stedet valgt en ny bestyrelse.

Den ordinære generalforsamling i juni 2021 besluttede, at afdelingens navn er Foreningen Norden Mariagerfjord. Med det navn understreger vi, at afdelingen er en fusion af de to afdelinger for Hobro og Hadsund.

Fra november 2020 til udgangen af 2022 har vi haft 18 arrangementer på programmet, hvoraf et måtte aflyses på grund af for få tilmeldinger. Men de 17 arrangementer, der blev gennemført – inklusive de to ordinære generalforsamlinger i 2021 og 2022 har haft i alt 707 deltagere.

I 2022 deltog 436 i de 8 arrangementer, vi gennemførte.

Topscorer blev aftenen med Anders Agger som tiltrak 200 deltagere, hvor nogle kom fra Kalø Vig – altså Syddjurs, fra Randers Langå og fra Aalborg. Vi fik kun råd til den aften, fordi ELRO-fonden betalte honorar og transport til Anders Agger mm. Entreindtægterne gik således direkte i afdelingens kasse og affødte derfor det nævnte overskud.

Flere møder i årene 2020, 2021 og 2022 måtte i øvrigt flyttes flere gange på grund af coronaen.

**Arrangementer i 2022**

I 2022 havde vi følgende arrangementer på programmet:

27. februar: Filmen **Heftig og Begejstret** om mandskoret fra Berlevåg.

Den filmforevisning i Hadsund Bio gennemførte vi i samarbejde med ÆldreSagen Hadsund. Vi var 68 til film + kaffe og kage. En rigtig god eftermiddag.

31. marts: Ordinær generalforsamling med 18. deltagere.

19. april: Troels skulle fortælle og vise billeder om **Islændinge og Island** i Hobro. Det arrangement måtte aflyses, fordi der kun var tre tilmeldte.

18. maj: F**ilm, fotos og fortælling om Grønland**. Steen Madsen, Hadsund, fortalte og viste film og billeder fra de næsten 19 år, han arbejdede i Grønland blandt andet som købmand. Han fortalte bredt om Grønlands historie, sagn og myter samt egne oplevelser – især fra det sydligste Grønland. Vi var 35 deltagere. Vi fik fire nye medlemmer fra tre husstande.

2. juni: ***Størst i æg i Norden* hos DAVA Foods, Fabriksvej 6, Hadsund.**Adm. direktør Ivan Noes, DAVA Foods, fortalte, hvordan det er at drive 9 ægpakkerier og -fabrikker i Norden med 300 medarbejdere, 6 sprog, 4 forskellige valutaer og 28 mio. forbrugere. For 40 år siden var virksomheden et lokalt hønseri. Nu er DAVA Foods koncernen markedsleder i Norden. Vi var 36 deltagere.

1. september: **Anders Agger om Norden**. - Jeg blev overvældet af Norden. Det sagde Anders Agger til tidsskriftet Nordiske om tv-serien Anne og Anders i Norden, der blev vist på DR-TV i efteråret 2021. I Hadsund Kulturcenter fortalte Anders Agger om rejsen i de nordiske lande og om møderne med vore nordiske naboer. ELRO-fonden donerede aftenen. 200 deltagere hørte Anders Agger og så hans billeder.

24.oktober: **Guidet tur på udstillingen Finsk Design** på Kunstetagerne i Hobro. Med efterfølgende frokost på Esja, den nye islandske Bistro & Bar. Vi var 17 deltagere.

14. november: **Skumringstime. ﻿**Årets tekst til Skumringstimen var to kapitler af Bogen **Åleevangeliet**: Historien om verdens mest gådefulde

fisk, der er skrevet af Patrik Svensson. ﻿Lone Thomsen, Hadsund, var oplæser. Anton Brink-Jensen, Hadsund, spillede til danske sange, som vi sang sammen. Vi var 30 deltagere til dette arrangement på Hadsund Kultur Center.

1. december: **Jul i de nordiske lande** blev holdt i den julesmykkede opholdsstue i [Hadsund Roklub](https://www.kulturfjorden.dk/perl/sted/type-mariagerfjord/nr-2131702)**,** Thygeslundvej 9, Hadsund. Udvalget, som arrangerede aftenen, fortalte om tro, overtro, traditioner, julemad, julebag, julemanden og juletræet.

Leila Carlsson sang en norsk sang for os. Og Troels Jensen fremviste hele den familie af drillenisser / orker, som han hentede på Island i efteråret 2022. Der blev serveret gløgg og æbleskiver, og deltagerne kunne købe andre julelækkerier. Fra Randers-Langå deltog formand, næstformand og to bestyrelsesmedlemmer. De giver udtryk for, at de kan tænke sig, at vi laver en sådan aften i fællesskab.

Her i foråret 2023 har vi fire foredrag med billeder i salen her i Hadsund Kulturcenter. Salen er jo det sted, hvor det er bedst at vise billeder

I bestyrelsen mener vi, at det er et rimeligt stærkt program af arrangementer, vi har fået aftaler om at gennemføre.

Vi har også vores første tur til udlandet, idet vi har fået pladser hos Nilles rejser på en tredages bustur til Hornbogasjön i Sverige, hvor vi skal se traner og andre fugle samt se Varnhem klosterkirke og klosterruin samt Karlsborg.

Der ligger i øvrigt et ret så omfattende ”salgs- eller informationsarbejde” bag hvert arrangement.

Nogle afdelinger arbejder med årsprogrammer eller halvårsprogrammer, der bliver udgivet og rundsendt på tryk.

Vi arbejder med halvårsprogrammer, hvor deadline er 1. november og 1. juni, hvis vi vil have en chance for omtale i den lokale udgave af Kulturfjorden.

Vejen til Kulturfjorden er oprettelse i det landsdækkende KultuNaut, som de lokale ugeblade også bruger som grundlag for deres korte omtale af arrangementer i den kommende uge.

Som medlemmer i vores afdeling modtager I flere mails om hvert enkelt arrangement – inklusive en lidt større foromtale ca. tre uger før arrangementet.

**18 arrangementer i første halvår**

I begyndelsen af januar i år modtog I en mail med i alt 18 arrangementer i første halvår 2023. Det drejer sig om vore egne arrangementer samt de programmerede møder i afdelingerne for Randers-Langå og Aalborg samt møder om Norden som har andre arrangører her i området.

Den oversigt viser, at det giver mange flere tilbud til vore medlemmer, når vi bytter programmer med vore naboafdelinger.

**Viden om Norden**

I fik i 2022 tilsendt 12 nyhedsbreve under titlen **Viden om Norden** samt mange andre nyhedsbreve om arrangementer mm.

I februar 2021 sendte vi det første nyhedsbrev med titlen **Viden om Norden** til jer.

Tanken var, at nyhedsbrevene skulle være en erstatning for, at vi ikke måtte mødes på grund af corona. Derfor rummede de første nyhedsbreve en del links til film og TV med mere om Norden, som kan hentes direkte ned på computeren.

Nu handler brevene især om det nordiske samarbejde. Det er nyheder, som især hentes fra hjemmesider for Nordisk Råd, Nordisk Ministerråd og Foreningen Norden samt FNF, der er forbundet for Foreningerne Norden i de enkelte nordiske lande.

I 2022 har **Viden om Norden** bl.a. handlet om det fremtidige arbejde i Foreningen Norden.

To gange i 2022 har nyhedsbrevet bragt reportager fra Island. Første gang fra sangerfestivalen Nordklang, som to af vore medlemmer, Bodil Tvedegaard og Denis Nybo, deltog i og efterfølgende fortalte om og leverede billeder om. Meget mere fra Island fulgte, da vores bestyrelsesmedlem, Troels Jensen, var i Reykjavik og deltog i 100 årsjubilæet for Foreningen Norden på Island.

Aftenen med Anders Agger blev også refereret ret omfattende i **Viden om Norden**.

Hvis du / I har forslag eller ideer til omtale i Viden om Norden, så ring eller skriv til afdelingens formand.

Foreningen Norden Mariagerfjord er vist den eneste afdeling, der sender et sådant nyhedsbrev til afdelingens medlemmer. Begrundelsen er nu, at kendskab til det nordiske samarbejde i Nordisk Råd og Nordisk Ministerråd er lige så væsentligt som gode arrangementer.

**Tre læsekredse i afdelingen**

I 2022 fik vi oprettet en læsekreds mere, så vi nu har tre læsekredse i vores afdeling. I Aalborg har de to læsekredse, men Aalborg har cirka fire gange så mange medlemmer, som vi er i Mariagerfjord. Derfor er det rigtig flot, at vores afdeling nu kan mønstre tre læsekredse.

Foreningen Nordens Hadsundafdeling oprettede en litteraturkreds eller læsekreds i foråret 2005. Den hedder **Norden**.

Den læsekreds har i alle årene fungeret til fuld tilfredshed for deltagerne. Læsekredsen har nu syv deltagere, som læser og debatterer nordiske forfattere.

Læsekredsen **Hedevej** begyndte i september 2021. Den hedder Hedevej, fordi medlemmerne mødes hos Anna-Grethe Nielsen på Hedevej hver gang.

Denne læsekreds har også 7 medlemmer og har i 2022 læst og debatteret 10 bøger af nordiske forfattere - nemlig:

**Søsterklokkerne** samt **Skæbnens blå tråde**, begge skrevet af Lars Mytting.

**Tabita** af Iben Mondrup.

**Luftspejling 38** af Kjell Westø.

**De fortabt spillemænd** af William Heinesen.

**Vittu** af Iben Mondrup.

**Kvæler** af Kim Faber og Janni Pedersen.

**Hundeparken** af Sofi Oksanen.

**Nancy** af Elsie Johansson.

**Dage i stilhedens historie** af Merethe Lindstrøm.

Deltagerne, som har stiftet den tredje læsegruppe i Foreningen Norden Mariagerfjord ved navn **Vikinger og skjoldmøer,** har haft en tanke om at ville læse de islandske sagaer, da de er en vigtig del af den nordiske litteratur.

Læsegruppen lagde dog ud med at læse **Åleevangeliet**, som der blev læst uddrag fra under Skumringstime i november 2022.

 - De to sagaer, vi har læst, er Egils saga og Njals saga - de to nok vigtigste, hvis man spørger eksperter. Drabelige, blodige men ikke uhyggelige. Historier om at gøre det, man skulle, og det der blev forventet og især det man havde lovet – om så det kostede livet, fortæller Troels Jensen, som tog initiativ til at få gruppen oprettet.

## I øjeblikket læser gruppen Rejsen til Jerusalem. Bogen er en af de bøger, som den svenske forfatter Jan Guillou har skrevet om tempelridderen Arn, som bl.a. fik sin opvækst på Vitskøl Kloster i Vesthimmerland og på klosteret i Varnhem, som nogle af os skal besøge på Traneturen til Sverige.

Den 15. april er medlemmerne af alle tre læsekredse af Mariagerfjord bibliotek inviteret til at deltage i Ordkraft i Aalborg.

----------

Bestyrelsen byder alle nye medlemmer hjerteligt velkommen i Foreningen Norden Mariagerfjord.

Samtidig skal der lyde en stor tak til alle medlemmer for den gode opbakning til såvel landsforeningen som til vores afdeling for Mariagerfjord.

Vi opfordrer jer til at give jeres tanker og ideer om mulige aktiviteter videre til os medlemmer i bestyrelsen.

Vi har holdt seks bestyrelsesmøder i 2022 og har desuden en intens korrespondance hver uge pr. mail og telefon om arbejdet i afdelingen.

Personligt vil jeg rette en særlig tak til jer fire medlemmer af bestyrelsen og jer to suppleanter for et godt arbejde og samarbejde i det forløbne år.

*9. marts 2023. Gunner Buck*